RT บวก 4% โบรกฯชี้ผ่านจุดต่ำสุด – แบ็กล็อกแกร่ง แนะ “ซื้อ” เป้า 2.50 บ.
RT บวกเกือบ 4% โบรกฯชี้ผ่านจุดต่ำสุด - แบ็กล็อกแข็งแกร่ง มองปีหน้ากำไรโต 50% พร้อมแนะนำ "ซื้อ" ราคาเป้าหมาย 2.50 บ.
RT บวกเกือบ 4% โบรกฯชี้ผ่านจุดต่ำสุด - แบ็กล็อกแข็งแกร่ง มองปีหน้ากำไรโต 50% พร้อมแนะนำ "ซื้อ" ราคาเป้าหมาย 2.50 บ.
5 ม.ค. 2565

ผู้สื่อข่าวรายงานว่า ราคาหุ้น บริษัท ไร้ท์ทันเน็ลลิ่ง จำกัด (มหาชน) หรือ RT ปิดภาคเช้าที่ระดับ 2.26 บาท บวก 0.08 บาท หรือ 3.67% สูงสุดที่ระดับ 2.28 บาท ต่ำสุดที่ระดับ 2.20 บาท ด้วยมูลค่าการซื้อขาย 35.71 ล้านบาท

ด้านบทวิเคราะห์ บล.เคทีบีเอสที จำกัด (มหาชน) หรือ KTBST ระบุเมื่อวันที่ 13 ธ.ค.64 ว่า ปรับคำแนะนำขึ้นเป็น “ซื้อ” และปรับราคาเป้าหมายขึ้นเป็น 2.50 บาท อิง PER ปี 2565 ที่ 24 เท่า (เดิมแนะนำ “ถือ” ราคาเป้าหมาย 2.10 บาท) สะท้อนทิศทางแบ็กล็อกของ RT ที่ยังแข็งแกร่งมากและมีโอกาสสูงกว่าคาด ขณะที่แนวโน้มผลการดำเนินงานผ่านจุดต่ำสุดแล้วในไตรมาส 3/64
พร้อมกันนี้ คงประมาณการกำไรสุทธิปี 2564 ที่ 69 ล้านบาท (-71% จากปีก่อน) และปี 2565 ฟื้นตัวเป็น 114 ล้านบาท (+65% จากปีก่อน) โดยเบื้องต้นยังคงสมมติฐานงานลงนามสัญญาใหม่ปี 2564 ที่ 2.2 พันล้านบาท (YTD อยู่ที่ 2 พันล้านบาท) และปี 2565 ที่ 4 พันล้านบาท
อย่างไรก็ตาม มองว่าประมาณการปี 2565 มีอัพไซด์จากงานใหม่ที่อาจสูงกว่าคาด โดยเฉพาะโครงการใหญ่อุโมงค์ทาง คู่เด่นชัย-เชียงราย-เชียงของ ที่บริษัทมีโอกาสได้งานสูงและอยู่ระหว่างรอความชัดเจนจากผู้รับเหมาหลัก โดยประเมินเบื้องต้นมูลค่างานลงนามสัญญาใหม่ที่เพิ่มขึ้นทุก ๆ 500 ล้านบาท จะเป็นอัพไซด์ต่อกำไรปี 2565 ราว +8%
ขณะที่ RT ตั้งเป้ารายได้ปี 2565 เติบโต +50% จากปีก่อน จากสถานการณ์ COVID19 ที่ดีขึ้นทำให้กลับมารับรู้งานได้เต็มที่ รวมถึงงานใหม่ที่คาดจะได้รับเพิ่มเติมมากขึ้นในปีหน้า
รวมถึงในช่วงไตรมาส 4/64 จนถึงปัจจุบันมีการรับงานใหม่เพิ่ม 782 ล้านบาท จากแบ็กล็อกสิ้นไตรมาส 3/64 ที่ 4.8 พันล้านบาท และมีงานรอลงนามสัญญาเพิ่มเติม 1.2 พันล้านบาท โดยจะลงนามสัญญาในต้นปี 2565
สำหรับประเด็นแรงงานขาดแคลน ปัจจุบันบริษัทแก้ปัญหาโดยการจ้าง subcontract แรงงานท้องถิ่นมากขึ้น ขณะที่คาดหวังจะเห็นความชัดเจนจากรัฐบาลในการเปิดรับแรงงานต่างด้าวในต้นปี 2565
ส่วนโครงการอุโมงค์ทางคู่เด่นชัย-เชียงราย-เชียงของ บริษัทได้มีการเสนอราคาไปแล้ว โดยคาดจะเห็นความชัดเจนการรับงานหลังจากที่ผู้รับเหมาหลักได้ลงนามสัญญากับทางภาครัฐ